Bekende Oos-Randse klerewinkel in brand verwoesDie brand by Boundary Silk Bazaar vroeër die week. (Foto: Verskaf) Die Boundary Silk Bazaar-klerewinkel in Kempton Park aan die Oos-Rand is vroeër die week in ŉ brand vernietig. Dié winkel bestaan al 83 jaar en verskaf uniforms aan talle skole in die omgewing. Die winkel maak ook gordyne en het sy deure in 1939 geopen. William Ntladi, woordvoerder van die Ekurhuleni-nooddienste, sê hulle het Dinsdag 22:20 ŉ oproep ontvang dat die winkel in vlamme gehul is. “Met aankoms het die gebou op die hoek van Albatrossweg en Sarelstraat gebrand. Agter die winkel is woonstelle wat gelukkig gered kon word,” het Ntladi aan Maroela Media gesê. Brandbestrydingspogings het tot 10:00 die volgende oggend geduur. Niemand is tydens die voorval beseer nie. ŉ Ondersoek na die oorsaak van die brand is reeds van stapel gestuur. Die omvang van die skade is ook nog nie bekend nie. Verskeie gebruikers het hul hartseer op sosiale media uitgespreek – met menige verwysing na die winkel as ŉ “baken” in die gemeenskap. Ander gebruikers wou weet waar hulle nou skooluniforms sal kan koop. “Boundary Silk Bazaar is vernietig. Dis al langer deel van Kempton Park as wat my ouma en oupa leef,” het Trudie Prinsloo Kruger op Facebook geskryf. Hannes van der Walt het op sy Facebook-blad gesê sy hart gaan uit aan die eienaars van die winkel. “Vertrou julle gaan sterker uit hierdie verwoestende brand opstaan.” Annatjie Oberholzer sê Boundary Silk was ŉ ikoniese plek vir ieder en elk wat skoolklere daar gekoop het. “Nog ŉ stukkie geskiedenis vir ewig tot niet.”